*For sportsmannen, se David Andrew Wilkie*

*Selvportrett*, ca 1840
*Introduksjonsbrevet*, 1813
**David Wilkie** (født 18. november 1785 i Cults i Fife i Skottland, død 1. juni 1841 ved Gibraltar på ferd gjennom Middelhavet) var en britisk maler som fra 1830 var hoffmaler i Storbritannia, og som ble regnet som en av grunnleggerne av malerkunsten i Skottland.[]

Liv og virke
------------

### Bakgrunn

Hans far var forstander i menigheten i Cults, og der vokste David Wilkie opp. Faren gikk ugjerne med på sønnens ønske om å bli maler.[]

### Maler

Wilkie begynte å studere kunst i Edinburgh i 1799. Fire år senere fikk han pris for bildet *Kallisto i badet med Diana*. Fra 1805 studerte han ved Royal Academy of Arts i London, der han fikk oppmerksomhet for malerier som for eksempel *Lokalpolitikeren* og *Den blinde fiolinisten*. I 1811 ble han opptatt som medlem av kunstakademiet. De kommende årene malte han bilder som *Introduksjonsbrevet* og *Testamentet blir opplest*.

År 1825 la Wilke ut på en rundtur på det europeiske kontinent. Gjennom en treårsperiode besøkte han Frankrike, Tyskland, Italia og Spania. Under denne reisen endret han både stil og tema.[] I stedet for en nøyaktig penselføring, valgte han å male med bred pensel. Gjennom sine studier av gamle mestere, blant annet Correggio, Rembrandt og Diego Velázquez, fikk bildene hans en lettere karakter som mer ymtet frempå enn avdekket.[] Malerier som *Spansk posada* og *Piken fra Zaragoza* er eksempler på dette.

Etter hvert gikk Wilkie over til å male historiske bilder og portretter. Best kjent av historiemaleriene er *Knox deler ut sakramentet*; andre er *Columbus og egget* og *Maria Stuarts flukt*. Blant portrettene hans utmerker seg fremstillingene av kong Georg, dronning Victoria, lady Lyndhurst, sir James MacGregor, hertugen av Wellington og landskapsmaleren Thomas Daniell.[] Hans portretter var i regelen vel utført hva gjaldt det samlede inntrykk, men det ble sagt at selve ansiktene ikke traff så godt.[] Han lyktes sjelden i å fremstille de portretterte på deres beste, og især de kvinnelige portretterte var sjeldent tilfredse med resultatet.[]

### Kongens maler

Fra 1830 var Wilkie «kongens maler» og ble i 1836 slått til ridder.[] År 1840 reiste han til Konstantinopel, der han ble oppholdt av krigshandlinger i Syria. I ventetiden malte han et portrett av den unge sultanen Abd ül-Mecid. Han seilte så til Smyrna og derfra kom han til Jerusalem, der han oppholdt seg i fem travle uker. 
Det siste arbeidet som beskjeftiget ham, var et portrett av Mehemet Ali i Alexandria. Der ble han syk. 

Han ble alvorligere syk ombord på en fregatt ved Malta og døde da skipet var nær Gibraltar. Liket ble senket i havet i Gibraltarbukten.

Referanser
----------

1. 1 2   Encyclopædia Britannica Online, oppført som Sir David Wilkie, Encyclopædia Britannica Online-ID biography/David-Wilkie, besøkt 9. oktober 2017[Hentet fra Wikidata]
2. 1 2   Autorités BnF, data.bnf.fr, besøkt 10. oktober 2015[Hentet fra Wikidata]
3. ↑   Gran Enciclopèdia Catalana, Gran Enciclopèdia Catalana-ID 0072206[Hentet fra Wikidata]
4. ↑   Find a Grave, Find a Grave 153707370, besøkt 9. oktober 2017[Hentet fra Wikidata]
5. ↑   RKDartists, «David (Sir) Wilkie», RKD kunstner-ID 84547[Hentet fra Wikidata]
6. ↑   Hrvatska enciklopedija, Hrvatska enciklopedija-ID 66159[Hentet fra Wikidata]
7. ↑   Union List of Artist Names, ULAN 500121036, utgitt 21. november 2017, besøkt 25. oktober 2018[Hentet fra Wikidata]

Eksterne lenker
---------------

* (en) David Wilkie – kategori av bilder, video eller lyd på Commons Rediger på Wikidata

  


|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Gazetteer for Scotland **·** Brockhaus Enzyklopädie **·** Deutsche Biographie **·** Encyclopædia Universalis **·** Nationalencyklopedin **·** Geni **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** ULAN **·** NLA **·** BNE **·** KulturNav
 |